  Виталий Пронин Ужазы бадӟым азинсконъёссы понна Удмуртилэн Данъян пул вылаз пыртэмъёсты но Кун премиеныз пусъемъёсты 4-тӥ ноябре Президентлэн резиденцияз сӥлы кариз но наградаос сётӥз Александр Волков. Соос пӧлын промышленностьын, лэсьтӥськонын, гурт удысын тыршисьёс, дышетӥсьёс, эмъясьёс, культураез азинтӥсьёс. Кун приёме ӧтемъёсты ваньзэсты огазея ужзэс яратэмзы, ас удысазы вань сюлэмзэс но кужымзэс поныса тыршемзы, элькунмылэн азинсконэз сярысь сюлмаськемзы, шуиз Александр Волков.Адӟем карымон адямиос котькыӵе удысын вань. Воткаысь завод быдэс Россиын тодмо луэ. Ракетаос сяна, со поттэ нуналмысь улонын кулэ луись вылӥ технологиосын быдэстэм тӥрлык. Миын заказъёссы 107 процентысь 175-ёзь будӥзы. Заводын шоро-куспо уждун - 24 сюрслэсь трос.Туала технологиосты уже валаса кутэмен, нуналаз 1500 тоннаысь 2700-озь будэтӥз мувӧй кысконзэ «Белкамнефть» огазеяськон.Нош кин оскысал, ог кызё ар талэсь азьло, Удмуртия пудо вордонэн быдэс Россиын устоосыз пӧлы пыроз шуыса? Но со озьы. Кылсярысь, Эгра ёросысь «Чутырский» СПК-лэн Удмурт Лозаысь фермаяз 2009-тӥ арын ик скаллы быдэ 6 сюрс 400 килограмм йӧл кыскылӥзы, кивалтӥсьсы Нина Корепанова оскытэ, туэ 7 сюрсэз ортчозы шуыса.Ужась адямилэн араз бадӟым дан озьы ик Кияса ёросысь нянь будэтӥсьлы Прокопий Сухоплюевлы. 35 ар ӵоже бусыын ужатозяз, воргорон одӥг пол но ӧз чӧлскы урод куазьлы, ӧз ӝожтӥськы валасьтэм кузёос вылэ, со аслэсьтыз ужзэ тодыса, тыршиз. Арысь аре нормазэ 130-140 процентлы ортчылӥз.Трос аръёс ӵоже ни элькунмылэн данъяськонэз луэ Вавож ёросысь Мичурин нимо СХПК. ӟамбайёс секыт гурт ужез но зэмос творчестволы пӧрмыто. Фермаын ужасьёс скал кыско, пудо уллёез возьмало компьютер кивалтэм пыр. Со хозяйстволы шӧдскымон пайда вае. Со понна Мичурин нимо кооператив туэ наука но технологиос удысын Кун премиен пусъемын.Асьсэлэн ужзылы вань сюлэмзэс поно дышетӥсьёс, воспитательёс, библиотекаын ужасьёс, артистъёс, журналистъёс…Нош лэсьтӥськисьёслэсь быгатонлыксэс люкаськемъёс адӟыны быгатӥзы ӝамдэ улыса ик - республикамылэн нуналэзлы сӥзем сӥё-дано ужрад азьланьтӥськиз Драмая ӟуч театрлэн выль юртаз. Куке-соку «Ижмашлэн» аналтэм дворецез син куспын  выжыкыллы пӧрмиз. Ар талэсь азьло гинэ ай та учыр осконтэм потылӥз, нош туннэ татын ваньмыз ворекъя. Сыӵе пӧртмаськисьёс ужало Россиысь Спецстрой бордысь Лэсьтӥськонъя 8 номеро управлениын (кивалтӥсез Алексей Прасолов).Удмурт строительёс берло аръёсы гинэ шоркармес тодмантэм воштӥзы ни: Удмурт театр, Свято-Михайловской собор, М. Калашников нимо музей, Мувӧйя но газъя институт, эмъюртъёс. Шаерысьтымы валтӥсь объектъёсты сяна, управление ӝутэ улон юртъёс но, соослэсь квартираоссэс мыло-кыдо басьто егит семьяос.Алексей Прасолов коллективен кивалтыны кутскиз секыт укмыстонэтӥ аръёсы. Шуг-секытъёс шоры учкытэк, управлениез утьыны гинэ ӧвӧл, азьлане валтыны быгатӥз, шаермы тыр данъяз. Соин туж пусйымон луиз валтӥсь строительлэн та нуналэ ас лэсьтэм сценаез вылын сылэмез - Лэсьтӥськонъя 8 номеро управленилэн кивалтӥсезлы Алексей Прасоловлы сётэмын Удмуртилэн дано кунмуртэз ним.- Татын сылон туж дано, но секыт, - шуиз Алексей Михайлович, - мон, эсьмаса, ужасал. Дано ним уго табере уката бадӟым куронъёс пуктэ, котькинлэсь усто луыны косэ.Аслэсьтыз быдэс улонзэ кунмес утёнлы сӥзиз аспал адямимы, генерал-полковник, Россиысь ДОСААФ-лэн кивалтӥсез Сергей Маев. 40 арлэсь кема со Атыкай музъеммылы служить кариз, пыриськиз Афганистанын но Чечняын ожмаськонъёсы, Армениын музъем зуркам бервылэз утялтонэ. 1996-тӥ арысен 2005-тӥ арозь Сергей Александрович вал Россиысь Обороная министерстволэн валтӥсь автобронетанковой управлениезлэн начальникез. Со дыре ик ноку но ӧз вунэтъя ас палъёссэ. Маев генерал юрттэмъя Россиысь военной заведениосын дышетскиз Удмуртиысь 500-лэсь трос призывник. Сергей Александрович али но трос ужа егитъёслы Атыкай музъеммес гажан мылкыд пыӵатонъя, трос пумиськонъёс ортчытъя. Москваын кивалтэ «Герд» удмурт бӧлякен. С. Маев но пусъемын Удмуртилэн дано кунмуртэз нимын.Шуо, дунне вылын ӧвӧл капчи сюресъёс, но вань соосты шонер лёгисьёс, бӧрсязы шӧдскымон пытьы кельтӥсьёс. Сыӵеос пӧлы пыртыны луоз Удмуртилэсь эшшо огзэ дано муртсэ - Владимир Князевез.1956-тӥ арын пудо эмъясь врач луыса ужаны кутскиз Кияса ёросын. Егит воргорон сыӵе ӟеч тыршиз - 10 ар улыса, сое басьтӥзы ни партилэн Удмурт обкомысьтыз гурт удысъя отделэн кивалтыны. Бӧрысьгес со республикаысьтымы Министръёслэн Кенешсылэн кивалтӥсезлэн воштӥсез вал.Ӵапак Владимир Герасимович но солэн эшъёсыз туала гурт удысмылэн азинсконэзлы инъет сётӥзы, шуыны луоз. Со кивалтон вакытэ пуктэмын вал Глазовысь тылобурдо фабрика, комбикорм поттон завод, Пыӵасысь, Кигбаевоысь, Уваысь сӥль комплексъёс, «Восточный» хозяйство, Дэри ёросысь теплица но трос мукет… Туннэ асьмеос данъяськыса вераны быгатӥськом ни: республикамы ассэ ачиз сюдыны быгатэ.Та куинь йӧно воргоронъёслэсь мӧлязэс туэ чебертӥз турлы буёло лента.Данъян кылъёс, ӟечкыланъёс, удмурт но ӟуч кырӟанъёс-эктонъёс но кужмо кичабонъёс, выль дворецлэн ворекъясь тылъёсыз но ог-огед понна сюлмысь шумпотонъёс - праздникен, шаер!Зинаида Кириллова. Теги: АлександрВолков Вавож Вотка Эгра  